《赠相掌文廖生一首》
宋代·刘弇

廖生术天与，如鉴挂高墀。能以祸福语，感动诸奔驰。

至有不旋踵，坐获百万赀。推排鬼气夺，摈斥海岳移。

自云前十年，负术骧螺湄。闹中出双掌，得子如沙披。

乃今十年后，所契了不疑。况有远大语，未易论铢锱。

曾闻物外偿，不若君家诗。吾谓廖生曰，一诗何补为。

生云等诗尔，我则如渴饥。一诗固不惜，为生试言之。

天地有文理，俯仰自可推。有文在其掌，乃晋鲁婴儿。

方其表异态，览者初亦痴。生当千年后，把握论蓍龟。

顾生勿轻许，角立非生谁。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。